CELEX: E2012C0264
Language: lt
Date: 1341446400000
Title: 2012 m. liepos 5 d. ELPA priežiūros institucijos sprendimas Nr. 264/12/COL dėl Norvegijos statuso, atsižvelgiant į infekcinės hematopoezinės nekrozės ir virusinės hemoraginės septicemijos paplitimą, kuriuo panaikinamas ELPA priežiūros institucijos sprendimas Nr. 302/08/COL

8.11.2012   
            
            
               LT
            
            
               Europos Sąjungos oficialusis leidinys
            
            
               C 340/2
            
         ELPA PRIEŽIŪROS INSTITUCIJOS SPRENDIMAS
   Nr. 264/12/COL
   2012 m. liepos 5 d.
   dėl Norvegijos statuso, atsižvelgiant į infekcinės hematopoezinės nekrozės ir virusinės hemoraginės septicemijos paplitimą, kuriuo panaikinamas ELPA priežiūros institucijos sprendimas Nr. 302/08/COL (1)
   
   2012/C 340/02
   ELPA PRIEŽIŪROS INSTITUCIJA,
   atsižvelgdama į EEE susitarimo I priedo I skyriaus 3.1 dalies 8a punkte nurodytą aktą,
   2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (2), su pataisymais ir pakeitimais,
   atsižvelgdama į EEE susitarimo I priedo I skyriaus 4.2 dalies 89 punkte nurodytą aktą,
   2008 m. spalio 31 d. Komisijos sprendimą 2009/177/EB, kuriuo įgyvendinama Tarybos direktyva 2006/88/EB dėl priežiūros ir likvidavimo programų ir valstybių narių, zonų ir teritorinių vienetų ligos neapimtos teritorijos statuso (3), su pakeitimais,
   atsižvelgdama į Kolegijos sprendimą Nr. 259/12/COL, suteikiantį kompetentingam Kolegijos nariui teisę priimti šį sprendimą,
   kadangi:
   1994 m. gegužės 3 d. raštu Norvegija ELPA priežiūros institucijai (toliau – Institucija) pateikė reikiamus patvirtinamuosius dokumentus jos teritorijai suteikti patvirtintos zonos statusą, atsižvelgiant į virusinės hemoraginės septicemijos (VHS) ir infekcinės hematopoezinės nekrozės (IHN) paplitimą, taip pat nacionalines taisykles, kuriomis užtikrinamas patvirtinto statuso išlaikymo sąlygų laikymasis;
   1994 m. birželio 27 d. Institucijos sprendimu Nr. 71/94/COL su paskutiniais pakeitimais, padarytais 2002 m. gruodžio 11 d. Sprendimu Nr. 244/02/COL, nustatyta, kad to sprendimo priede nurodytos Norvegijos dalys, atsižvelgiant į VHS ir IHN paplitimą, buvo pripažintos kaip patvirtinta kontinentinė ir patvirtinta pakrantės žuvininkystės zona;
   2007 m. lapkričio 26 d. Norvegijos Møre og Romsdal apskrityje patvirtintas VHS protrūkis. Norvegijos kompetentinga institucija informavo Instituciją apie priemones, kurių imtasi ligai pašalinti ir užkirsti kelią jos plitimui. Institucijos manymu, šios priemonės yra tinkamos;
   Institucija Sprendimu Nr. 302/08/COL nusprendė, kad Norvegija, išskyrus to sprendimo priede nurodytas sritis, atsižvelgiant į IHN ir VHS paplitimą, vis dar turėtų būti pripažįstama kaip patvirtinta kontinentinė ir patvirtinta pakrantės žuvininkystės zona;
   2012 m. gegužės 8 d. Norvegija pateikė Institucijai VHS neapimtos teritorijos deklaraciją, apimančią visą jos teritoriją, išskyrus Norvegijos Grense Jacobselv ir Pasvik upės ir upių tarp jų baseino dalį bei susijusį pakrantės regioną, kartu su patvirtinamaisiais priežiūros ir mėginių ėmimo dokumentais;
   Institucija, glaudžiai bendradarbiaudama su Europos Komisija, išnagrinėjo deklaraciją ir pridedamus dokumentus, ir mano, kad deklaracija atitinka Direktyvoje 2006/88/EB ir Sprendime 2009/177/EB nustatytus ligos neapimtos teritorijos statuso deklaracijai keliamus reikalavimus;
   Sprendimu Nr. 259/12/COL Institucija perdavė šį klausimą ELPA priežiūros institucijai padedančiam ELPA veterinarijos komitetui. Komitetas vieningai patvirtino Institucijos pateiktą pasiūlymą. Todėl šiame sprendime numatytos priemonės atitinka vieningą ELPA priežiūros institucijai padedančio ELPA veterinarijos komiteto nuomonę ir galutinis priemonių tekstas yra nepakeistas;
   taigi, Norvegija, išskyrus Norvegijos Grense Jacobselv ir Pasvik upės ir upių tarp jų baseino dalį bei susijusį pakrantės regioną, turėtų būti paskelbta VHS neapimta teritorija;
   Norvegijoje neįvyko jokių pokyčių, susijusių su IHN. Norvegijos statusas šios ligos atžvilgiu turėtų būti išlaikytas;
   Institucijos sprendimą Nr. 302/08/COL reikėtų panaikinti ir pakeisti šiuo sprendimu,
   PRIĖMĖ ŠĮ SPRENDIMĄ:
   1 straipsnis
   Norvegija, išskyrus Norvegijos Grense Jacobselv ir Pasvik upės ir upių tarp jų baseino dalį bei susijusį pakrantės regioną, skelbiama IHN neapimta teritorija.
   2 straipsnis
   Norvegija, išskyrus Norvegijos Grense Jacobselv ir Pasvik upės ir upių tarp jų baseino dalį bei susijusį pakrantės regioną, skelbiama VHS neapimta teritorija.
   3 straipsnis
   2008 m. gegužės 21 d. ELPA priežiūros institucijos sprendimas Nr. 302/08/COL panaikinamas.
   4 straipsnis
   Šis sprendimas įsigalioja 2012 m. liepos 5 d.
   5 straipsnis
   Šis sprendimas skirtas Norvegijai.
   6 straipsnis
   Šis sprendimas yra autentiškas anglų kalba.
   
      Priimta Briuselyje 2012 m. liepos 5 d.
      
         
            ELPA priežiūros institucijos vardu
         
         Sverrir Haukur GUNNLAUGSSON
         
            Kolegijos narys
         
         Florence SIMONETTI
         
            Laikinai einanti direktoriaus pareigas
         
      
   
   
      (1)  OL L 41, 2009 2 12, p. 32 ir EEE priedas Nr. 7, 2009 2 12, p. 10.
   
      (2)  OL L 328, 2006 11 24, p. 14 ir EEE priedas Nr. 32, 2010 6 17, p. 1, islandų kalba ir Nr. 35, 2011 6 23, p. 44, norvegų kalba.
   
      (3)  OL L 63, 2009 3 7, p. 15.